Hip-Hop rubriek: Die Ontkakkingsveldtog - B L O O T S
Want kom ons wees eerlik , daar bestaan nie iets soos goeie en slegte mense nie: die onsigbare lyn wat veronderstel is om hierdie twee groepe te skei, is te dun. Daar bestaan wel regte- en kak mense, en ja dit, was al wetenskaplik bewys , gaan Google dit as jy my nie glo nie.
Jou grootste fout is dat jy glo jy moet reg wees omdat jy die een is met sertifikate op die muur , jou taalgebruik is smart en jou tafel maniere is goegekeur deur een of ander assosiasie wat die formule eers op diere getoets het sonder om een van die blikskottels seer te maak. Jy gooi nie jou speelgoed uit die cot in die openbaar nie en natuurlik gaan jy kerk toe, natuurlik ja , want dis hoe jy grootgemaak is.
Ek wonder of mense besef dat hulle dalk kak grootgemaak was en dat dit nie hulle skuld is nie. Jy was eintlik mishandel deur jou ouers en dit was alles gedoen onder die masker van liefde , onder die masker van "kom ons beskerm ons kind teen die wêreld daarbuite," maar dan besef hulle nie dat daardie wêreld alreeds sy pad in jou huis in gevind het en dat jy tien teen een daarvoor betaal het ook nie.
Die probleem met haat is, hy's 'n vraat , soos jy hom voer so sal hy jou hart roer. Leiers praat omdat hulle doof is vir die kak wat by hulle monde uit kom. Hulle sal enige klein dingetjie gebruik om hulle verwronge uitkyk op die lewe te regverdig.
Kyk hoe skeef sit sy hoed! Hoekom moet hulle dan so hard praat as hulle so naby mekaar staan? Dra hulle regtig hulle selfone in hulle kouse en kyk, sies, kyk, hy dra 'n baie stywe pienk hempie en dan kom hy nog kerk toe daarmee, sies. Hoekom praat hulle dan so, kan hulle nie reg praat nie?
Nee, ek meng nie my taal nie, ek praat soes ek praat want dis hoe ek praat. Ierland, Skotland en Engeland praat almal Engels maar tog nie dieselfde nie, maar jy sien nie daai malvarke maak mekaar vrek oor 'n taal nie, nee, hulle skiet en vergruis mekaar liewer oor iets wat meer belangrik is, soos sokker .
Ek onsuiwer nie jou taal nie want as Afrikaans aan iemand of iets behoort het, vra dan jouself dié vraag: hoekom het Jan dan nie met dit hier aangekom nie? Want dit het nie bestaan totdat Jan en Harry mekaar ontmoet het nie, so simpel soos dit .
Afrikaans is 'n opgemieksde taal, êrens langs die pad het daar net 'n klomp ou omies in swart pakke besluit dat daar net een way is om die taal te gebruik en dit was toe dit . Ek vra nie omverskoning vir wie of wat ek is nie . Ek het nie vir my wit oupa gevra om met die huishulp rond te rol in die hooi nie, maar dit het gebeur en voila!, hier is ek, 'n opgemieksde mens met opgemieksde bloed en ek praat 'n opgemieksde taal net soos Jan en Harry dit gedoen het sodat die onderhandelingsproses vlot kon verloop .
Persoonlik dink ek die geskiedkundiges wie so skryf oor die hele storie, maar wie nie daar was nie, sit almal die pot mis of hulle pis aspris langs die pot, maar niemand kan ruik hoe dit stink nie, want jou aero-flaero dingetjie is gestel om elke tien sekondes die poef reuke weg te vat. Ek dink Afrikaans het gebeur want Jan se manne kon eenvoudig nie die lus keer nie en daar moes eenvoudig gekommunikeer word, hoe ook al, om hierdie lus te stop. Ek veronderstel dat strandlopervrouens hoog op die lys van onderhandelbare goedere was, anders sou ou Jan met 'n moerse mutiny op sy hande sit. Dis seker hoekom die Hollandse skepe soe vol rotte was want die katte was te besig om geknyp te raak in die donker.
Die waarheid maak seer, maar dis tog veel beter as 'n koeël deur die kop, is dit nie?
Miskien moet ek my eie boek skryf en dit die 'Ontkakkingsveldtog' noem en kyk of dit dalk aanvaar sal word deur wie ookal veranwoordelik is vir wat ons kinders deesdae in skole lees of miskien moet ek net my bek hou en die vullis onder die mat vee soos ons dit maar altyd doen.